《陈惟秦为其先人营葬久居永南山寄讯》
明代·徐熥

春事飘零倍忆君，满庭红雨落纷纷。鳌峰已作三秋别，马鬣新成四尺坟。

花下几回虚朗月，竹中长日赋停云。北邙正有松楸感，乌鸟声声不可闻。

作者简介：福建闽县人，字惟和。徐𤊹兄。万历四十六年举人。负才淹蹇，肆力诗歌。与弟徐𤊹并有才名，然𤊹以博学称，熥则以词采著。有《幔亭集》。